Ansatt på Ullevål sykehus smittet av coronaviruset

En ansatt ved øyeavdelingen har fått påvist Covid-19. Fire andre på avdelingen blir testet for viruset. Totalt seks personer er nå bekreftet smittet i Norge.

Oppdatert 29. februar

Artikkelen er over 205 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Det bekrefter Ullevål sykehus på en pressekonferanse fredag.

Den ansatte fikk påvist smitte etter å ha vært på ferie i Nord-Italia.

Personen fikk symptomer natt til tirsdag, og var på jobb mandag og tirsdag. Den ansatte jobber på øyeavdelingen, og har hatt pasienter disse dagene. Det ble først opplyst at symptomene kom natt til mandag, men dette ble korrigert underveis i pressekonferansen.

– Dette medfører et stort arbeid for å informere pasienter og ansatte med tanke på smitteoppsporing. Vi må omdisponere ressurser i helgen og tiden fremover, og i den anledning setter vi grønn beredskap, sier administrerende direktør Bjørn Atle Bjørnbeth.

Pasienter som har vært i kontakt med den ansatte blir nå kontaktet.

– Vi har også startet informasjon av ansatte som har jobbet med den ansatte.

Smittevernlege, Egil Lingaas, sier til VG at de går ut fra at det er snakk om flere hundre personer de må ringe.

Ullevål sykehus opplyser at pasienter som har vært på øyeavdelingen denne uken kan ringe 22 11 90 00 for nærmere informasjon. Telefonene holder åpent til kl 23.30 lørdag kveld.

I tillegg kan Helsedirektoratets informasjonstelefon 815 55 015 benyttes.

Ansatte ved Øyeavdelingen kan ringe 23 01 69 18 for nærmere informasjon. De kan også ringe 911 98 009 eller 480 16 240.

Fire andre ansatte på øyeavdelingen blir testet for coronaviruset.

Bjørnbeth har besluttet grønn beredskap på OUS.

– Grønn beredskap brukes i hovedsak ved langvarige hendelser, som pandemi eller infrastruktursvikt som varer mer enn et halvt døgn. Beredskapsledelse etableres og enkeltfunksjoner styrkes.

– Er vedkommende lege?

– Vi har behov for å opprettholde personvernreglene. Med tanke på smitte, så tenker jeg det betyr lite om vedkommende er lege, sykepleier eller renholdspersonell, svarer han på spørsmål fra VG.

Den ansatte er nå i hjemmekarantene, og Bjørnbeth sier personen har det bra etter forholdene.

Vedkommende var på jobb to dager før viruset ble påvist. Bjørnbeth mener den ansatte har handlet etter retningslinjene.

– Denne personen hadde vært på ferie i et område man nå vet foreligger smitte, men hadde ikke noe grunnlag for å reagere på sin egen helsetilstand før onsdag, da tar vedkommende konsekvensen og da blir hjemme. Så går det ytterligere et døgn og vedkommende blir testet og tester da positivt. Sånn sett oppfatter vi at vedkommende har forholdt seg slik anbefalingene fra FHI legger til grunn.

Seks corona-smittede i Norge

Totalt er seks personer nå bekreftet smittet i Norge.

26. februar ble det første tilfellet av viruset bekreftet i Norge hos en Tromsø-kvinne som har vært i Kina.

27. februar ble smitte påvist hos ytterligere tre personer hvorav en person bosatt i Bærum har vært i Iran, og to personer bosatt i Oslo har vært i Nord-Italia.

Tidligere i dag fikk en person som er bosatt i Bergen kommune påvist viruset, før Ullevål sykehus bekreftet smitte hos en av deres ansatte fredag kveld.

– Vi tenker at vi vurderer smittesituasjonen generelt i Norge på samme måte som før. Men det er klart det er alvorlig når noen på sykehus blir smittet. Man må treffe tiltak for å begrense spredning på selve sykehuset, sier områdedirektør i FHI Geir Bukholm til VG.

Publisert: 28.02.20 kl. 18:54 Oppdatert: 29.02.20 kl. 11:04

Mer om Coronaviruset Norge